**KAUNO MIESTO SAVIVALDYBĖS VALDOMOS BENDROVĖS,** **KOLEGIALAUS ORGANO NARIO VEIKLOS SUTARTIES PROJEKTAS**

2023 m. .......................... d. Nr.

Kaunas

Šią **Kauno miesto savivaldybės valdomos bendrovės kolegialaus organo**  nario veiklos

 sutartį (toliau – sutartis) sudarė ............................................................................................................

(Bendrovės pavadinimas)

(toliau – Bendrovė), kuriai atstovauja .................................................................................................,

 ir Bendrovės kolegialaus organo nariu sutikęs būti .............................................................................,

(Vardas, Pavardė)

 asmens kodas ........................, gyvenantis ............................................................................................ (toliau – narys), toliau kartu vadinami šalimis, o atskirai – šalimi.

**I SKYRIUS**

**SUTARTIES DALYKAS IR TERMINAS**

1. Šalys susitaria, kad narys vykdys Bendrovės kolegialaus organo nario pareigas vadovaudamasis Lietuvos Respublikos įstatymų, Bendrovės įstatų ir kitų Bendrovės vidaus dokumentų bei šios sutarties reikalavimais. Narys įsipareigoja laikytis Bendrovės kolegialaus organo darbo reglamento.

2. Šiai sutarčiai nėra taikomas Lietuvos Respublikos darbo kodeksas bei kiti darbo santykius reglamentuojantys įstatymai, teisės aktai ar taisyklės, taikomos darbo santykiams.

3. Šios sutarties galiojimo terminas priklauso ir yra susijęs su laikotarpiu, kuriuo narys eina Bendrovės kolegialaus organo nario pareigas.

4. Šalys pareiškia ir garantuoja, kad, vadovaudamosi įstatymais ir kitais teisės norminiais aktais, turi teisę sudaryti šią sutartį bei vykdyti visus šia sutartimi prisiimtus įsipareigojimus visą sutarties galiojimo laiką ir tai nepažeis bet kokių kitokių įsipareigojimų ar trečiųjų asmenų teisių ar teisėtų interesų.

**II SKYRIUS**

**ATLYGIS IR SUSIJĘ KLAUSIMAI**

5. Bendrovė įsipareigoja mokėti nariui ......... Eur mėnesinį atlygį už Bendrovės kolegialaus organo nario pareigų vykdymą (toliau – atlygis) bei kompensuoti pagrįstas išlaidas, kurios patiriamos vykdant Bendrovės kolegialaus organo nario veiklą (toliau – pagrįstos išlaidos). Nurodyta atlygio suma yra neatskaičius mokesčių ir kitų privalomų įmokų.

6. Bendrovė nario atlygį (atskaičius taikomus mokesčius) ir kompensaciją už pagrįstas išlaidas už praėjusį mėnesį ne vėliau kaip per 10 kalendorinių dienų nuo to mėnesio pabaigos perveda į šioje sutartyje nario nurodytą banko sąskaitą.

**III SKYRIUS**

**BENDROVĖS KOLEGIALAUS ORGANO NARIO ATSAKOMYBĖ, TEISĖS IR PAREIGOS**

7. Narys privalo:

7.1. vykdyti savo pareigas asmeniškai ir jokiais atvejais negali perleisti ar pavesti kitiems asmenis atlikti visų ar dalies savo funkcijų;

7.1. dalyvauti visuose Bendrovės kolegialaus organo posėdžiuose, išskyrus atvejus, kai to neįmanoma padaryti dėl objektyvių priežasčių, ir balsuoti juose svarstomais klausimais. Negalėdamas dalyvauti posėdyje, narys privalo iš anksto informuoti Bendrovės kolegialaus organo sekretorių (jei toks yra) arba pačią Bendrovę;

7.2. atvykti į Bendrovės kolegialaus organo posėdžius susipažinęs su posėdžio darbotvarke ir visa jam pateikta su nagrinėjamais klausimais susijusia informacija bei dokumentais. Narys privalo aktyviai dalyvauti svarstant posėdžio darbotvarkėje numatytus klausimus, raštu ar žodžiu išdėstyti savo poziciją visais aptariamais klausimais ir teikti argumentuotus pasiūlymus dėl svarstomų klausimų sprendimo;

7.3. rengti periodines ataskaitas ir rekomendacijas, patenkančias į Bendrovės kolegialaus organo nario kompetenciją, kurių reikalauja Bendrovės akcininkai;

7.4. užtikrinti, kad Bendrovės kolegialaus organo priimami sprendimai atitiktų galiojančius įstatymus;

7.5. deklaruoti LR Viešųjų ir privačių interesų derinimo įstatymo tvarka ir terminais viešus ir privačius interesus. Atsiradus viešųjų ir privačių interesų deklaracijoje nenurodytoms aplinkybėms, dėl kurių galėtų kilti nario ir Bendrovės interesų konfliktas, narys apie tokias naujas aplinkybes privalo nedelsdamas raštu informuoti Bendrovės kolegialaus organo pirmininką, Bendrovės vadovybę ir Bendrovės akcininkus;

7.6. suprasti Bendrovės veiklos reikšmingumą viešajam interesui ir visuomenės, įskaitant socialiai pažeidžiamiausius asmenis, poreikiams kuo geriau tenkinti ir įsipareigoja vadovautis aukščiausiais moralės standartais ir visada veikti Bendrovės interesais bei visais įmanomais būdais vengti viešųjų ir privačiųjų interesų konflikto. Kilus konfliktui tarp Bendrovės ir privačių nario interesų, narys konkrečioje situacijoje įsipareigoja veikti išimtinai tik Bendrovės interesais, taip pat privalo nedelsdamas informuoti kitus Bendrovės kolegialaus organo narius arba akcininkus apie tokį interesų konfliktą;

7.7. laiku informuoti Bendrovę apie kontaktinės informacijos (telefono numerio, el. pašto) pasikeitimą.

7.8. vykdyti ir kitas Bendrovės kolegialaus organo nariui tenkančias pareigas, nustatytas Lietuvos Respublikos įstatymuose ir Bendrovės įstatuose.

8. Narys įsipareigoja savo pareigas vykdyti tinkamai, efektyviai ir objektyviai spręsti visus Bendrovės kolegialiam organui priskirtus klausimus bei vadovautis aukščiausiais profesionalumo standartais.

9. Narys deda visas pastangas, kad jo pareigos pagal Lietuvos Respublikos įstatymus būtų atliktos tinkamai ir kruopščiai tokiu būdu, kuris yra pelningiausias ir efektyviausias Bendrovei. Narys, vykdydamas savo pareigas ir kitus įsipareigojimus, privalo vadovautis sąžiningumo principu, atsižvelgti į teisėtus Bendrovės interesus ir būti lojaliu Bendrovei.

10. Narys privalo nedelsdamas informuoti Bendrovės kolegialaus organo narius apie bet kokias išskirtines ar kitas svarbias aplinkybes, kurias jis sužinojo ir kurios gali neigiamai paveikti Bendrovę, jos veiklą, turtą ar darbuotojus.

11. Šalys susitaria, kad turtinės ir, kiek to nedraudžia įstatymai ir kiti teisės aktai, neturtinės teisės į visus šios sutarties galiojimo metu nario sukurtus ir (ar) tiesiogiai su jo veikla susijusius intelektinės veiklos rezultatus ir su jais susijusius objektus, įskaitant autorių teisių objektus, prekių, paslaugų ženklus, pramoninį dizainą ir kitus nario pareigų vykdymo metu sukurtus objektus, automatiškai, neterminuotai ir neatšaukiamai tampa ir yra išimtinė Bendrovės nuosavybė.

12. Atlygis nariui už tokių sutarties 11 punkte nurodytų intelektinės veiklos rezultatų sukūrimą yra įskaičiuotas į šios sutarties 5 punkte nustatytą atlygį ir Bendrovė turi teisę disponuoti tokiais intelektinės veiklos rezultatais išimtinai savo nuožiūra, nemokėdama nariui jokio papildomo atlygio.

13. Bendrovė nario asmens duomenis naudoja tokia apimtimi, kuri yra būtina šiai sutarčiai vykdyti ir Bendrovės įprastai ūkinei veiklai užtikrinti.

14. Jeigu nario atžvilgiu pradedamas ikiteisminis tyrimas, jam iškeliama baudžiamoji byla ar įgyjamas teistumas, narys privalo nedelsdamas pranešti apie šiuos faktus Bendrovės kolegialaus organo pirmininkui arba akcininkams.

15. Šios sutarties galiojimo metu Bendrovė įsipareigoja apdrausti narį kolegialaus organo nario veiklos civilinės atsakomybės draudimu.

**IV SKYRIUS**

**KONFIDENCIALUMO ĮSIPAREIGOJIMAS**

16. Narys privalo išlaikyti bet kokios jo sužinotos ir su Bendrove ir (arba) Bendrovės akcininku (-ais) ir (arba) jos dukterinėmis bendrovėmis ar susijusiomis bendrovėmis susijusios informacijos konfidencialumą, privalo neatskleisti tokios informacijos kitiems asmenims ir nenaudoti jos savo asmeniniais interesais (arba trečiojo asmens naudai). Tokia informacija (komercinė paslaptis) apima (tačiau tuo neapsiriboja) šią informaciją: informaciją su žyma „konfidencialu“, „slapta“ ar panašius duomenis, taip pat informaciją, kurios konfidencialumą lemia jos turinys, ir bet kokią kitą informaciją, kuri pagrįstai turėtų būti laikoma konfidencialia.

17. Šioje sutartyje nustatytas konfidencialumo įsipareigojimas galioja nuo šios sutarties įsigaliojimo dienos ir lieka galioti neribotą laikotarpį nutraukus sutartį. Narys įsipareigoja tinkamai rūpintis, kad informacija nebūtų tiesiogiai ar netiesiogiai atskleista neįgaliotiems asmenims.

**V SKYRIUS**

**KONKURAVIMO APRIBOJIMAI**

18. Šalys susitaria, kad šios sutarties galiojimo metu narys neturės teisės tiesiogiai ar netiesiogiai užsiimti jokia veikla, kuri gali konkuruoti su Bendrovės vykdoma veikla, įskaitant (tačiau tuo neapsiribojant) atvejus, kai narys žinojo arba turėjo žinoti, kad tokia veikla yra konkuruojančio pobūdžio, arba yra priežasčių manyti, kad tokia nario vykdoma veikla gali pakenkti Bendrovės interesams. Šiame skyriuje nustatyti apribojimai nėra taikomi tais atvejais, kai narys privalo dalyvauti tokioje teismo, arbitražo ar panašioje byloje pagal įstatymus arba kai narys gina savo pažeistas teises, kylančias pagal šią sutartį.

**VI SKYRIUS**

**ATSAKOMYBĖ**

19. Narys įsipareigoja atlyginti Bendrovei atsiradusius nuostolius dėl sutarties pažeidimo ir (ar) trečiųjų asmenų, įskaitant Bendrovės steigėjus, reikalavimų, susijusių su nario veikla Bendrovės kolegialiame organe ar veiklos rezultatais, vykdymo, kai tokie nuostoliai Bendrovei atsirado dėl nario tyčios ar didelio neatsargumo.

**VII SKYRIUS**

**SUTARTIES NUTRAUKIMAS**

20. Sutartis yra laikoma nutraukta atsiradus bet kuriai iš šių aplinkybių:

20.1. Bendrovės visuotinis akcininkų susirinkimas atšaukia (atleidžia) narį iš Bendrovės kolegialaus organo nario pareigų;

20.2. narys pats atsistatydina iš einamų Bendrovės kolegialaus organo nario pareigų pagal šios sutarties 23 punktą;

20.3. kadencija, kuriai narys buvo išrinktas eiti šias pareigas, baigiasi.

21. Nutraukus šią sutartį, IV skyriaus nuostatos galioja visa apimtimi ir neterminuotai.

22. Nutraukus šią sutartį, atlygis nariui turi būti išmokamas iki sutarties nutraukimo dienos, o kompensacija už pagrįstas išlaidas – per 30 kalendorinių dienų nuo sutarties nutraukimo. Nariui nebus mokama jokia išeitinė išmoka ar kitokia kompensacija, kai ši sutartis nutraukiama dėl nario atšaukimo ar atsistatydinimo arba jo kadencijos pabaigos.

23. Narys gali bet kuriuo metu savo nuožiūra atsistatydinti iš Bendrovės kolegialaus organo nario pareigų, tuo būdu nutraukdamas šią sutartį, ne vėliau kaip prieš 14 dienų pateikdamas išankstinį rašytinį pranešimą Bendrovei.

24. Nutraukiant sutartį, narys privalo nedelsdamas perduoti Bendrovei (t. y. asmeniui, kurį nurodo Bendrovės kolegialaus organo pirmininkas) visą su Bendrove susijusią korespondenciją, dokumentus, projektus, ataskaitas bei panašius raštus, taip pat visą jo žinioje esantį Bendrovės turtą, kuris buvo suteiktas jam Bendrovės kolegialaus organo nario pareigoms pagal sutartį vykdyti. Ši nuostata taip pat taikoma ir visų tokių dokumentų bei informacijos kopijoms ir egzemplioriams. Jei nario žinioje esantis Bendrovės turtas buvo sugadintas dėl nario kaltės, narys privalo nedelsdamas kompensuoti žalą Bendrovei. Toks perdavimas turi būti įforminamas abiem šalims pasirašant priėmimo–perdavimo aktą.

25. Bendrovė informuos Juridinių asmenų registrą atitinkamai apie nario atšaukimą arba atsistatydinimą iš Bendrovės kolegialaus organo nario pareigų, arba apie nario kadencijos pabaigą.

**VIII SKYRIUS**

**PRANEŠIMAI**

 26. Siunčiami pagal sutartį arba susiję su ja pranešimai (informacija) privalo būti įforminami raštu ir laikomi įteiktais tinkamai, jeigu jie išsiųsti registruotu arba įvertintu laišku, telegrafu, faksimiliniu aparatu (patvirtinant gavimą), elektroniniu paštu (patvirtinant gavimą) arba pristatyti sutarties X skyriuje nurodytu šalių adresu, įteikiant pasirašytinai, arba kitomis priemonėmis, leidžiančiomis fiksuoti pranešimo išsiuntimą.

 27. Kiekviena šalis, pakeitusi adresą, nedelsdama apie tai privalo informuoti kitą šalį.

**IX SKYRIUS**

**BAIGIAMOSIOS NUOSTATOS**

28. Sutartis įsigalioja 2023 m. .........................d.. Tai yra galutinis susitarimas tarp šalių, pakeičiantis visas ankstesnes jų sutartis ar susitarimus dėl šios sutarties objekto.

29. Bet kurios šios sutarties nuostatos negaliojimas ar neįgyvendinamumas neturi įtakos kitų sutarties nuostatų galiojimui ar įgyvendinamumui.

30. Sutarčiai yra taikomi Lietuvos Respublikos įstatymai.

31. Šalys stengsis išspręsti visus pagal šią sutartį kylančius ginčus derybų būdu. Jei nepavyks ginčo išspręsti derybų būdu, bet koks toks ginčas, nesutarimas ar reikalavimas, kylantis iš šios sutarties ar susijęs su šia sutartimi ar jos pažeidimu, nutraukimu ar negaliojimu, bus sprendžiamas Lietuvos Respublikos teismuose.

32. Ši sutartis sudaryta 2 (dviem) egzemplioriais, po vieną egzempliorių kiekvienai šaliai.

**X SKYRIUS**

**ŠALIŲ PARAŠAI IR REKVIZITAI**

|  |  |  |
| --- | --- | --- |
| **Bendrovė**.....................................................................................(pavadinimas)Kodas ........................................................Bendrovės adresas:.........................................................................................................Sąsk. Nr. ........................................................................................................................Tel. ............................................................El. p. ..........................................................Generalinis direktorius |  | **Narys**..................................................................................... (Vardas, Pavardė) Asmens kodas: ..........................................................Adresas:............................................................................................................................................................Sąsk. Nr. ........................................................................................................................................................Tel. ............................................................................El. p. :............................................................................................................................................................... (pareigos Bendrovės kolegialiame organe) |
| A. V. |  |  |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (parašas).....................................................(Vardas, Pavardė) |  | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (parašas).......................................................(Vardas, Pavardė) |